Bl-adozzjoni ta' linji gwida ġodda dwar ir-regoli tal-UE li jirregolaw il-kummerċ tal-avorju, fl-1 ta' Lulju l-Kummissjoni Ewropea se ttemm l-esportazzjoni tal-avorju antik mhux maħdum. Id-Deċiżjoni tal-lum, li ġiet prevista fil-Pjan ta' Azzjoni tal-UE kontra t-Traffikar ta' Organiżmi Selvaġġi, se tgħin biex jiġi evitat li l-kummerċ legali tal-avorju jixpruna t-traffikar internazzjonali tal-avorju, li żdied b'mod sinifikanti matul dawn l-aħħar għaxar snin. Il-Kummissjoni Ewropea se tagħti wkoll appoġġ finanzjarju ġdid ta' EUR 2.25 miljun lis-Segretarjat tal-Konvenzjoni dwar il-Kummerċ Internazzjonali tal-Ispeċijiet ta' Fawna u Flora Selvaġġi fil-Periklu (is-CITES) biex tgħinu jimplimenta d-deċiżjonijiet dwar il-kummerċ internazzjonali tal-annimali selvaġġi li ntlaħaq qbil dwarhom waqt il-Konferenza tal-Partijiet tas-CITES li saret f'Ottubru tal-2016. Il-Kummissarju għall-Ambjent, l-Affarijiet Marittimi u s-Sajd, Karmenu Vella, qal: “Il-ġlieda kontra t-traffikar internazzjonali tal-avorju hija waħda li verament ma nistgħux nitilfuha.Billi nwaqqfu l-esportazzjonijiet tas-snien twal tal-avorju tal-iljunfanti u ta' avorju ieħor mhux maħdum inkunu qed nagħmlu dmirna ta' nies responsabbli u nkunu qed insarrfu f'realtà l-impenn li jmiss tagħna fil-Pjan ta' Azzjoni kontra t-Traffikar ta' Organiżmi Selvaġġi. L-appoġġ finanzjarju li se nagħtu lill-pajjiżi li qegħdin jiżviluppaw se jsaħħaħ il-kapaċità tagħhom biex jimplimentaw is-CITES. Dan huwa essenzjali biex nagħmlu progress fil-ġlieda kontra l-kaċċa illegali u biex ikun hemm kummerċ sostenibbli tal-annimali selvaġġi.” Mill-2012 'l hawn, l-esportazzjoni legali tal-oġġetti antiki tal-avorju mill-UE lejn l-Asja tant żdiedet li tista' tixpruna d-domanda globali għall-avorju u tista' tintuża biex tgħatti l-kummerċ illegali tal-avorju. Dan huwa l-każ l-iktar għas-snien twal tal-avorju tal-iljunfanti, li għandhom l-ikbar sehem mill-avorju ttraffikat. Sabiex tittratta din il-problema, il-Kummissjoni adottat id-dokument ta' gwida tal-lum, li jirrakkomanda li, mill-1 ta' Lulju 2017, l-Istati Membri tal-UE ma jibqgħux joħorġu iktar dokumenti tal-esportazzjoni għall-avorju mhux maħdum. Fil-prattika, dan ifisser li se tintemm l-esportazzjoni tal-avorju mhux maħdum ħlief għall-kampjuni esportati għal raġunijiet edukattivi u xjentifiċi. Barra minn hekk, id-dokument ta' gwida, li tħejja b'kollaborazzjoni mill-qrib mal-Istati Membri, jistabbilixxi li dawn għandhom jinterpretaw ir-regoli b'mod strett meta jkunu qed jawtorizzaw kummerċ ieħor tal-avorju u għandhom jiżguraw li l-oriġini tal-oġġetti tal-avorju tkun waħda legali. Il-kummerċ tal-avorju diġà huwa rregolat b'mod strett ħafna fl-UE. B'dawn ir-regoli, il-kummerċ tal-avorju huwa pprojbit, ħlief għall-kummerċ f'oġġetti li nkisbu qabel l-1990, li hija s-sena meta l-iljunfanti Afrikani kollha ngħataw l-ogħla livell ta' protezzjoni possibbli fil-kuntest tas-CITES. L-adozzjoni ta' linji gwida dwar il-kummerċ tal-avorju hija marbuta mal-impenn li l-UE u l-Istati Membri tagħha ħadu bħala parti mill-Pjan ta' Azzjoni kontra t-Traffikar ta' Organiżmi Selvaġġi li ġie adottat fl-2016. Bihom qed jiġu indirizzati wkoll it-talbiet tal-Parlament Ewropew u tas-soċjetà ċivili b'rabta ma' dan is-suġġett. Fix-xhur li ġejjin, il-Kummissjoni se tiġbor id-dejta u tikkonsulta mal-partijiet ikkonċernati u mal-pubbliku biex tara jekk hemmx bżonn jiġi limitat aktar il-kummerċ tal-avorju. Il-kuntest Minkejja projbizzjoni internazzjonali fuq l-avorju, il-kaċċa illegali tal-iljunfanti u t-traffikar tal-avorju laħqu livelli rekord. L-istimi juru li kull sena jinqatlu illegalment bejn 20,000 u 30,000 iljunfant Afrikan. Fl-2015 ġew issekwestrati iktar minn 40 tunnellata ta' avorju. Id-domanda dejjem tiżdied għall-prodotti tal-avorju fl-Asja hija waħda mir-raġunijiet ewlenin għal din iż-żieda fit-traffikar. L-UE ilha ħafna tappoġġa s-CITES, li tirregola l-kummerċ internazzjonali ta' madwar 35,000 speċi ta' pjanti u tal-annimali. Fl-aħħar laqgħa tagħhom li saret f'Ottubru tal-2016, il-Partijiet tas-CITES ħadu deċiżjonijiet importanti kontra t-traffikar tal-annimali selvaġġi. L-ammont ta' EUR 2.25 miljun li se jingħata lis-Segretarjat tas-CITES se jgħin biex jiġu implimentati dawk id-deċiżjonijiet. Il-flus se jintużaw biex il-Partijiet tas-CITES jiġu megħjuna jiżguraw li l-kummerċ internazzjonali tal-ispeċijiet tal-baħar fil-periklu (il-klieb il-baħar, ir-raj u s-sallur) ikun legali u sostenibbli, biex jiġi indirizzat it-tħassib marbut mal-kummerċ frodulenti tal-annimali li ma jitħallewx jitrabbew fl-ambjent naturali tagħhom u biex tittejjeb il-kapaċità tal-pajjiżi li qegħdin jiżviluppaw biex jissodisfaw l-obbligi tagħhom skont is-CITES. Minbarra dawn il-fondi, l-UE tappoġġa ħafna programmi oħrajn fil-qasam tal-ġlieda kontra t-traffikar tal-annimali selvaġġi, bħall-programm imsejjaħ “Innaqqsu l-qtil illegali tal-iljunfanti u ta' speċijiet oħrajn fil-periklu” u l-Proġett tal-Uffiċċju tan-Nazzjonijiet Uniti kontra d-Droga u l-Kriminalità (l-UNODC) u tas-CITES għall-infurzar tal-liġijiet dwar l-annimali selvaġġi u għall-ġestjoni tad-domanda għalihom fl-Asja. L-UE qed tippjana li żżid l-għajnuna finanzjarja tagħha u l-appoġġ li tagħti għall-bini tal-kapaċità fil-qasam tal-ġlieda kontra t-traffikar tal-annimali selvaġġi fix-xhur li ġejjin. Għal aktar tagħrif Id-dokument dwar il-kummerċ tal-avorju Id-dokument ta' gwida Il-Pjan ta' Azzjoni u d-Dokument ta' Ħidma tal-Persunal tal-Kummissjoni